Le 6e jour d’apvril l’an 1472... ont esté presens en leurs personnes au prioré de Saint-Estienne de Nevers, religieuse et honneste personne frère Guillaume Gymon, prieur du prioré dudit Saint-Estienne, d’une part, et Jehanne, fille à Huguenin Bon-amy, vefve de feu Jehan de Veaulce, demourant au bourg Saint-Estienne dudit Nevers, d’aultre. Laquelle Jehanne a dict et proféré audict frère Guillaume Gymon telles parolles ou semblables en effect ou substance: Monsieur, il est vray que j’ay entendu dire par plusieurs fois à plusieurs personnes que toutes et quantes foys qu’une personne soit homme ou femme demourant en vostre bourg a esté mariée une fois et qu’il se veut remarier, en ce cas il ne le peut faire sans vous en demander conger et licence, autrement s’il le faict il seroit amandable envers vous, et que de tout temps et d’ancienneté avez le droit et on a accoustumé de ainsy le faire, et pour ce que j’ay intention de me remarier et ay trouvé mon bien asseurement à present moy... de ceste coustume, affin que je ne sois en danger, et ensuivant ladicte coustume je viens pardevers vous pour faire debvoir, et vous prie et requiers qu’il vous plaise me donner conger et licence de me remarier, et si aucun droict vous advient pour la cause dessusdite, je suis preste et appareilliée de le payer. Et lequel fr. Guillaume Gymon a esté dict et respondit à ladite Jehanne qu’il luy octroyoit le mariage et estoit bien joyeux de son bien et des choses dessusdictes et une chacune d’icelles, a remis à moy notaire cy-dessoubs escrit lettres d’instrument pour luy valloir et servir en temps et lieux ce que de raison, lequel je luy ay octroyé, les ans, jour, lieu et heure dessusdicts, presents Jehan Pernot et Jehan Troussère, sergent du bourg Saint-Estienne, tesmoings à ce requis. - Barillier.